ལན།དབུས་ཀྱི་ཀླུ་མེ་སོགས་མི་གསུམ་ལ་མུ་ཟིས་སྡོམ་པ་གནང་སྐབས་མཁན་པོ་མི་བརྗེད་པའི་རྟགས་སོགས་བཤད་སྐབས།བུ་སྟོན་ཆོས་འབྱུང་ལས།དེའི་ཕྱི་ལོ་དེ་ཀླུ་མེས་ཀྱིས་མཁན་པོ་ལ་ཁོ་བོ་དབུས་གཙང་དུ་འགྲོ་བས།མཆོད་གནས་ཤིག་ཞུ་བྱས་པས།བོན་པོའི་ཞྭ་འོབ་ཞུ་ཕོག་ནས།ས་སེར་བཏབ་པ་ཞིག་གསོལ་འཕྲོ་ལ་གནང་སྟེ།འདི་གྱོན་ལ་ང་རྗེས་སུ་དྲན་པར་གྱིས་གསུང་ངོ་།།ཞེས་སོགས་ཀྱི་སྐབས་ཀྱི་འོབ་ཞུ་ཞེས་པ་དེ་རྩེ་ཞྭ་ལ་གོ་དགོས་སམ།འགའ་རེས་དེ་ནི་རྗེ་བློ་བཟང་གྲགས་པའི་དབུ་ཞྭ་པཎ་ཞྭའམ་བྱང་ཆུབ་སེམས་ཞྭདེ་འདྲ་བོ་ལ་གོ་ཚུལ་ཞིག་འཆད་ཀྱིན་འདུགད་དུང་རྗེ་གཙང་ཁ་པའི་རྣམ་ཐར་ནང་དུ་ཀླུ་མེ་སོགས་ཀྱི་འདུལ་རྒྱུད་དར་བའི་རྟེན་འབྲེལ་ཆེད་དུ་ཞྭ་སེར་པོ་གསོལ་བར་གསུངས་འདུག་དྲན་སོང་།དེ་བཞིན་ཆོས་འབྱུང་མཁས་པའི་དགའ་སྟོན་ལས།དེའི་ཕྱི་ལོ་ཀླུ་མེས་ཀྱིས་མཁན་པོ་བླ་ཆེན་པོ་ལ་ཁོ་བོ་དབུས་གཙང་དུ་འགྲོ་བས་རྟེན་སྐལ་ཅིག་ཞུ་བྱས་པས།བོན་པོའི་འོབ་ཞུ་ལ་ས་སེར་བསྐུས་པ་གསོལ་འཕྲོ་ཞིག་གནང་སྟེ།འདི་གོན་ལ་ང་རྗེས་སུ་དྲན་པར་གྱིས་གསུངས།དབུས་སུ་ཚད་པ་ཆེ་བས་ཀླུ་མེས་ཀྱིས་རྒྱབ་ལྟེབ་པ་གསོལ་བས་ཞྭ་སྣེ་རིང་དུ་གྲགས་པ་བྱུང་ལ།དབུས་གཙང་མི་བཅུ་ལས་མཆེད་པ་ཕལ་ཆེར་གྱི་ཞྭ་ཚུགས་དེ་ཡིན།ཕྱིས་བཀའ་གདམས་གཞུང་པ་དང༌།གདམས་ངག་པ་གཉིས་ལའང་འདི་ལས་གྱེས་པའི་ཞྭ་ཚུགས་ཅུང་ཟད་མི་འདྲ་བ་ཡོད་ཅིང༌།དྭགས་པོ་སྒོམ་ཚུལ་གྱིས་འདིའི་རྒྱབ་ལྟེབ་སྟེ་གསོལ་བ་ནས་བཟུང་སྒོམ་ཞྭ་རུ་གྲགས་ཞེས་དཔའ་བོ་གཙུག་ལག་ཕྲེང་བས་བཤད་དོ།།ཞེས་སོགས་ལ་བརྟག་ན་སྐབས་དེའི་མཁན་པོ་མི་བརྗེད་པའི་རྟགས་ཀྱི་བོན་པོའི་འོབ་ཞྭ་དེ་རྩེ་ཞྭ་དང་འདྲ་བ་ཁྱོན་ནས་རེད་མི་འདུག་སྙམ།དེ་མིན་རྩེ་ཞྭ་འདི་བོན་པོའི་འོབ་ཞྭ་ཡིན་པའི་རང་ལུགས་ལ་ལུང་རིག་གཞན་ཡོད་དམ་ལགས།དེ་དང་ཆབས་ཅིག་ཞྭ་བཤད་པི་ཝང་དྲུག་འགྱུར་ལས།རྩེ་ཟླུམ་རྩེ་འཁྱོག་རྩེ་གུག་དང་།།ལེབ་མོ་གོར་མོ་པར་བུའི་མགོ།།མཆུ་ཅན་རྔོག་ཅན་ལྟག་འཕྱང་ཅན།།དེ་རྣམས་རབ་ཏུ་སྤོང་བར་བྱ།།ཞེས་གསུང་པའི་ཞྭ་དེ་ཚོ་ཇི་འདྲ་ཞིག་ཡོད་མེད་བརྟག་དགོས་པར་སྙམ།